open-index/open-wikipedia-markdown huggingface dataset:
Suur kvasarirühm

**Suur kvasarirühm** (inglise keeles *large quasar group*) on kosmiline struktuuriüksus, kvasarite kogum.

Erinevalt suhteliselt lähedal paiknevatest galaktikate superparvedest on suured kvasarirühmad eriti kaugel. Arvatakse, et nad võivad olla tänapäevaste kosmiliste filamentide eelkäijad. 

2012. aastal avastatud Hiigelsuur kvasarirühm on seni leitutest suurim.

## Vaata ka
*Universumi suuremastaabiline struktuur
Mdantsane

**Mdantsane** on linn (township) Lõuna-Aafrika Vabariigis Ida-Kapimaa provintsis Buffalo City linnaringkonnas.

Mdantsane asub East Londonist umbes 15&nbsp;km loode pool.

Mdantsane on asutatud 1963. aastal.

Lõuna-Aafrika Vabariigi 2011. aasta rahvaloenduse andmetel oli Mdantsane elanikest mustanahalisi aafriklasi 99,48%, värvilisi 0,17%, India või Aasia päritolu inimesi 0,09%, valgeid 0,08% ja teisi 0,18%. Koosa keelt pidas emakeeleks 93,91% inimesi, inglise keelt 3,02%, viipekeelt 0,94%, afrikaani keelt 0,50% ja suulu keelt 0,34%.

## Viited
Põhuplaat

**Põhuplaat** (inglise keeles *Oriented Structual Straw Board*, lühendina OSSB) on looduslik ehituses kasutatav plaatmaterjal, mis koosneb ekstrudeeritud põhust. 

Põhuplaati saab kasutada hoonete ehitamisel ning renoveerimisel. Arvestama peab, et OSSB-plaat ei tohi märjaks ega niiskeks saada.

## Tootmine
Põhuplaatide tootmine algab hoolikalt valitud õlgedest, mis lõhestatakse, puhastatakse ja kuivatatakse. Lõhestatud õled võimaldavad vaiguga katta pinnad, mis muidu jääks õlekõrre õõnsusesse. Vaigu lisamisel õlekõrtele suunitletakse kiud tugevusele ning paneelide kuju andmisele. Seejärel pressitakse paneelid kuumutatud plaatide vahel, mille käigus vesi aurustub ning õled kuumenevad. Soojus tahendab liimi, mis tekitab füüsikalisi ja keemilisi muutusi survestatud plaadis ja muudab lõpptoote tugevamaks. Valmis põhuplaadil liimitakse kõigile külgedele taaskasutatud jõupaber.

## Omadused
* tugev konstruktsioon, hea kandevõime ja stabiilsus
* hea soojapidavus ning omadus soojust salvestada – tagab hea soojusregulatsiooni
*formaldehüüdivaba – liimainet põhu vahel ei ole, kattepaberi liimimiseks on kasutatud formaldehüüde mitte sisaldavat liimi
* materjal on kergesti saetav, saab hõlpsasti avasid lõigata või plaadi servale sobivat kuju anda
* kiiresti viimistletav tasapind
* hea naelte ja kruvide hoidvus
* hea niiskusregulatsioon, mis tagab ruumides stabiilse õhuniiskuse, ehk niiskemal perioodil imab plaat üleliigset õhuniiskust endasse ja kuivemal ajal eraldub see tagasi ruumi  

## Kasutusalad
Põhuplaat sobib kasutamiseks nii sise- kui ka välistingimustes. Paneelid on sobivaks alternatiiviks OSB puitplaadile, kuna nende omadused on sarnased. Põhuplaat sobib hästi kasutamiseks ka maavärinaohtlikele aladele, sest paneelid on paindlikumad kui tellismüüritised ja betoon. Põhuplaati kasutades on konstruktsiooni kokkuvarisemisoht väiksem.

### Kasutamine välitingimustes
Välitingimustes saab põhuplaati kasutada nii kandvate seintena väiksemate hoonete puhul kui ka tuuletõkkeplaatidena, mille vahed teibitakse kinni.

### Kasutamine sisetingimustes
Põhuplaate saab kasutada vaheseinte, vahelagede, kinniste ruumide ning põrandate ehitamisel. Siseviimistluseks sobivad materjalid on vesialuselised värvid, tapeet, krohv, keraamilised plaadid, parkett jt lahendused.  Plaati saab kasutada ka duširuumis või saunas. Vajalik on niiskust tõrjuv töötlus ning viimistleda seejärel keraamiliste plaatide või mõne teise "märga ruumi" sobiva siseviimistlusmaterjaliga.

## LISA
Kuidas suhtuvad närilised põhuplaati? 
Põhuplaatide tooraine võib olla küll põhk, kuid kuumutamine muudab materjali omadusi ning valmis plaat pole tavalise põhuga enam võrreldav. Seega ei ole põhuplaat närilistele toiduks.

## Viited
Herkulese-Põhjakrooni Suur Sein

**Herkulese-Põhjakrooni Suur Sein** (inglise keeles *Hercules–Corona Borealis Great Wall*) on hiiglaslik tasandiline kosmiline struktuuriüksus, kosmiline filament.

Tegemist on vaadeldava Universumi suurima astronoomilise objektiga. Seina suurus jääb vahemikku 2–3 gigaparsekit (6–10 miljardit valgusaastat).

Suure Seina avastasid 2013. aastal Ameerika Ühendriikide ja Ungari astronoomid 
Jon Hakkila, István Horváthi ja Zsolt Bagoly juhtimisel.

## Vaata ka
*Universumi suuremastaabiline struktuur
Reguleeritav amortisaator kõrghoonetele

**Reguleeritav amortisaator kõrghoonetele**, **TMD** (inglise keeles *Tuned Mass Damper*) on hüdrauliline süsteem kõrghoone tuulepuhangutest tekkiva kõikumise vähendamiseks, s.t. hoone stabiilsuse suurendamiseks .

Fail:Tuned mass damper - Taipei 101 - Wikimania 2007 0224.jpg|Taipei 101 amortisaator
Fail:Tuned mass damper.gif|Amortisaatori ja hoone liikumine. Rohelisega hüdraulilised silindrid kõikumise summutamiseks


## Viited
Eksootiline täht

**Eksootiline täht** (inglise keeles *exotic star*) on hüpoteetiline kompaktne astronoomiline objekt, mis koosneb mitte ainult elektronidest, prootonitest, neutronitest ja müüonidest, nagu tavalised tähed ja neutrontähed, vaid ka muud liiki ainetest. 

Sellise tähe gravitatsioonilist kokkuvarisemist takistab kõdunud gaasi rõhk või mõni muu kvantefekt. 

Eksootilisteks tähtedeks on kvarktähed (koosnevad kvarkainest), samuti tähed, mis koosnevad hüpoteetilistest osakestest, mille olemasolu ei ole tõestatud (näiteks preoontähed).

Eksootiliste tähtedena käsitletakse ka elektronõrka tähte, bosontähte ja Plancki tähte.
Kvark-gluuonplasma

**Kvark-gluuonplasma** (inglise keeles *quark–gluon plasma*) on kõrge energia füüsikas ja osakestefüüsikas aine agregaatolek, milles hadronaine läheb üle olekusse, mis sarnaneb olekuga, kus elektronid ja ioonid asuvad tavalises plasmas. Sellele eelneb glasma olek (glasma termaliseerub, see tähendab laguneb, tekitades hulgaliselt kaootiliselt liikuvaid kvarke, antikvarke ja gluuoneid, moodustades sel moel kvark-gluuonplasma).

Seega koosneb kvark-gluuonplasma kvarkidest, antikvarkidest ja gluuonitest.

## Varajane universum
Oletatakse, et universumi aine oli pärast suurt pauku esimestel hetkedel (umbes 10−11 s) kvark-gluuonplasma olekus. Samuti arvatakse, et kvark-gluuonplasma omadused põhjustasid universumi barüoniasümmeetria.
Skytrax

**Skytrax** (algupäraselt Inflight Research Services) on Suurbritannias asuv nõustamisettevõte, mille põhieesmärk on lennuettevõtete ja lennujaamade töökvaliteedi hindamine. Saadud andmete põhjal koostatakse lennuettevõtete ja lennujaamade pingerida.

Lennuettevõtete ja lennujaamade järjestamine toimub teadustööde ja küsitluste põhjal ning eristab lennuettevõtteid kolmes kategoorias – salongiteenused (ingl *Cabin Service*), maapealne teenindamine (ingl *Ground Service*) ja pardameened (ingl *Onboard Product*), kus iga kategooria on omakorda jaotatud 67 alakategooriasse.

2018. aasta kliendirahulolu uuringus osales 20,36 miljonit inimest ja küsitlus kestis 10 kuud. Kõik kulud katab Skytrax. Küsitluse valimis oli üle 100 rahvuse esindaja ja see küsitlus oli tõlgitud kuude keelde: inglise, prantsuse, hispaania, hiina, vene ja jaapani keelde.

= Viited =
Eesti Riigimetsad

**Eesti Riigimetsad** oli 1990. aastatel tegutsenud Eesti riigiettevõte, mis algselt kuulus Keskkonnaministeeriumi alluvusse ja aastast 1993 Majandusministeeriumi alluvusse.

Ettevõte asutati 1992. aastal ja selle haldusnõukogu liikmeteks kinnitati Jüri Reinson, Artur Nilson, Olev Lugus, Endel Saarman, Ülo Ugard, Eduard Klaos, Kuno Liblik ja Veljo Ranniku. Kui ettevõte läks Majandusministeeriumi alluvusse, reorganiseeriti enamik ettevõtteid riiklikeks aktsiaseltsideks. Hiljem need aktsiaseltsid erastati.

Ettevõte haldas kõiki tollaseid Eesti metsamajandid ja mitmeid metsatööstusettevõtteid. Need oli järgmised:
*Aegviidu metsamajand
*Alutaguse metsamajand
*Elva metsamajand
*Hiiumaa metsamajand
*Jõgeva metsamajand
*Järvamaa metsamajand
*Kilingi-Nõmme metsamajand
*Kohtla-Järve metsamajand
*Läänemaa metsamajand
*Mahtra metsamajand
*Pärnu metsamajand
*Rakvere metsamajand
*Rapla metsamajand
*Räpina metsamajand
*Saaremaa metsamajand
*Suure-Jaani metsamajand
*Tallinna metsamajand
*Tartu metsamajand
*Tudu metsamajand
*Valgamaa metsamajand
*Viljandi metsamajand
*Võru metsamajand
*Kaarepere metsakatsejaam
*Ettevõte "Loodus"
*Metsanduse Infokeskus
*Ettevõte "EstVitalis"
*Ettevõte "Forest"
*Võrtsjärve kalamajand.

## Viited
Eesti Spordiajaloo Seltsi Teataja

**Eesti Spordiajaloo Seltsi Teataja** on Eesti Spordiajaloo Seltsi häälekandja (ajakiri).

Ajakirja esimene number ilmus novembris 1993. Esimene number koostati Enn Mainla eestvedamisel. Mainla ongi üks peamisi ajakirja koostajaid ja toimetajaid. Ajakiri ilmub enamasti neli korda aastas.

## Viited

## Välislingid
*Ajakirjast Eesti Spordiajaloo Seltsi kodulehel
*
Ungari Kahesabalise Koera Partei

**Ungari Kahesabalise Koera Partei** (ungari keeles ***Magyar Kétfarkú Kutya Párt***, lühendatult **MKKP**) on Ungaris tegutsev erakond. Tegemist on 2006. aastal loodud satiirilise ja ühiskonnakriitilise kunstirühmitusega, mis 2014. aastal ametlikult erakonnaks registreeriti. 2018. aasta parlamendivalimistel toetas parteid 1,68% valijatest.  

## Poliitiline tegevus
Ungari Kahesabalise Koera Partei asutaja ja esimees on Gergely Kovács, kuid teiste liikmete arv ei ole tema sõnul kindlalt fikseeritud.  Partei kritiseerib oma tegevusega peamiselt Ungari valitsevat eliiti, sh. paremäärmuslikku peaministrit Victor Orbánit. Oma sõnumeid väljendab MKKP ennekõike tänavakunstis ja plakatikampaaniates, soovides enda sõnul olla pigem heatahtlik, rahumeelne ja humoorikas. Näiteks 2016. aasta migratsioonivastase referendumi eel õhutas partei valijaid oma valimissedeleid rikkuma. Oma toetajatele on erakond lubanud näiteks igavest elu, üht tööpäeva nädalas, kaht päikesetõusu päevas, tasuta õlut ja maksude langetamist.

## Viited
Tantsiv maja

**Tantsiv maja** (tuntud ka kui **Fred ja Ginger**; tšehhi keeles *Tančící dům*) on üks Praha silmapaistvamaid kaasaegseid ehitisi.

Hoone projekteerisid Horvaatia-Tšehhi arhitekt Vlado Milunić ja Kanada-Ameerika Ühendriikide arhitekt Frank O. Gehry. Ehitustööd toimusid aastatel 1992–1996 ning hoone on dekonstruktiivse arhitektuuristiili iseloomulik näide.

## Ajalugu

Hoone ajalugu ulatub teise maailmasõja perioodi, mil samal kohal asunud varasem ehitis hävis 1945. aasta Praha pommitamise käigus. Purunenud hoonega piirneva maatüki omandas hiljem Václav Havel, kes soovis sellele rajada kultuurilise tähendusega hoone, mis sümboliseeriks Tšehhoslovakkia üleminekut kommunismilt demokraatiale. Hoone ehitust oli nõus toetama kindlustusfirma Nationale-Nederlanden, mis võimaldas pakkuda suurt rahastust.

## Struktuur

18. ja 19. sajandist pärinevate hoonete keskel paiknev Tantsiv maja on silmapaistev oma ebahariliku kuju poolest. Hoone koosneb kahest, staatilisest ja dünaamilisest osast, jäljendades tantsiva paari kuju. Arhitektid valisid torne kujutavaks tantsijapaariks 1930. aastate komöödiafilmidest tuntud Fred Astaire'i ja Ginger Rogersi. Klaasist torn kujutab naiselikku Gingerit ning betoonist torn mehelikku Fredi.

Hoone ehituseks kasutati kõiki materjale nende looduslikes toonides: klaas on roheline, betoon hall ning teras hõbedane.

### Klaasist torn

Klaasist torn Ginger kitseneb poole peal, kust väljuvad kujuteldavad käsivarred betoonist torni poole, moodustades kahe torni vahele rõdu. Gingeri torn on toetatud kaldus sammastele, kujuteldavatele jalgadele, märkides peasissepääsu hoonesse.

### Betoonist torn
Betoonist torni katab looklev karniis. Fredi torni muudavad omapäraseks sisse- ja väljapoole ulatuvad aknaraamid, jättes ruumilise mulje ning vähendades liigset kontrasti kõrvalhoonetega. Torni tipus on kujutatud metalltorude ja võrgu abil Fredi juukseid, hüüdnimega Medusa.

## Korrused
Tantsival majal on kokku üheksa korrust, millest kaks asuvad allpool maapinda. Esimesel korrusel paiknevad kauplused, hotell ja kohvik. Teisel kuni seitsmendal korrusel asuvad bürood, restoran ja galerii. Hoone tipus on vaateplatvorm, millelt avaneb vaade Vltava jõele.

## Viited

## Välislingid
* http://architectuul.com/architecture/the-dancing-house
Kâmpóng Chhnăngi provints

**Kâmpóng Chhnăngi provints** on 1. järgu haldusüksus Kambodžas.

Provintsis asub osa Tônlé Sabist.

## Haldusjaotus

Provints jaguneb seitsmeks ringkonnaks ja üheks omavalitsuseks:
UNESCO maailmapärand Aserbaidžaanis

**[[Aserbaidžaan]]i** alal on **[[UNESCO maailmapärandi nimistu]]s** kolm objekti ja üheksa objekti kandidaati.

Nimistusse on kantud:
*kolm kultuuripärandi objekti:
**2000 Bakuu müüriga kaitstud linn koos Shirvanshah' palee ja Neitsitorniga
**2007 Gobustani kaljujoonistega kultuurmaastik
**2019 Şəki ajalooline keskus koos khaanipaleega (vaata Şəki khaanipalee ja Yuxarı Baş]])
*nimistusse kandideerib alates 1998. aastast veel üheksa objekti

## Viited

## Välislingid
*UNESCO maailmapärand Aserbaidžaanis. UNESCO maailmapärandi koduleht. Inglise keeles (vaadatud 6. augustil 2019)
Artemise programm

**Artemise programm** on NASA mehitatud kosmoselendude programm, mille eesmärkideks on saavutada püsiv inimeste kohalolek Kuul ja selle orbiidil ning mehitatud missioon Marsile. 

Programmis osalevad ka Euroopa Kosmoseagentuur (ESA), JAXA ja Kanada Kosmoseagentuur (CSA). Programmi eesmärkide täitmiseks kavatsetakse ehitada ja kasutada kanderaketti Space Launch System, kosmoselaeva Orion ning kosmosejaama Lunar Gateway. Kosmosejaama varustamisel plaanitakse kasutada ka erafirmade kosmoselaevu.

President Donald Trump allkirjastas 11. detsembril 2017 määruse, mille kohaselt naasevad inimesed esimest korda pärast 1972. aastat Kuule. Programmi esimene missioon, Artemis 1 startis 11. novembril 2022 ja naasis Maale sama aasta 11. detsembril. Esimene mehitatud lend, Artemis 2 toimub 2026 ja programmi esimene mehitatud maandumine Kuule on planeeritud 2027. aastaks.

Programm on nimetatud vanakreeka jahi-, looduse- ja kuujumalanna Artemise järgi, kelle kaksikvend on Apollon. 

## Missioonid

## Viited
Peter Sloterdijk

**Peter Sloterdijk** (sündinud 26. juunil 1947 Karlsruhes) on saksa filosoof ja kultuuriteoreetik. 

Ta käsitleb maailma kui kooslust, mis sisaldab ühtviisi olulisena kõiki olemise viise ja tasandeid – inimesi, loomi, taimi, masinaid jne. Komponentide dualistlikku eristamist kehaks ja hingeks, subjektiks ja objektiks, kultuuriks ja looduseks jne peab Sloterdijk eksitavaks.

Tema tekstide stiilis saavad kokku akadeemiline sügavus ja lugeja tähelepanu siduv intrigeeriv ilmekus.

"Peter Sloterdijk on tänapäeva saksa filosoofia paha poiss," kirjutab Hasso Krull "Jumalahulluse" tõlke järelsõnas "Peter Sloterdijki rada".

Doktorikraadi kaitses ta 1975. aastal Hamburgi ülikoolis.

Oma töödes arendab Sloterdijk järgmiste autorite seisukohti: Friedrich Nietzsche, Sigmund Freud, Theodor Adorno, Martin Heidegger, Gotthard Günther, Michel Foucault, Gilles Deleuze, Jacques Derrida, Jacques Lacan, Osho.

Populaarsuse tõi Sloterdijkile 1983. aastal ilmunud kaheköiteline "Küünilise mõistuse kriitika". Tema meistriteoseks on kujunenud triloogia "Sfäärid" (1998, 1999, 2004).

Eesti keeles on ilmunud Hasso Krulli tõlkes 2019. aastal Peter Sloterdijki "Jumalahullus".

Varem on Sloterdijkist ilmunud veel Triin Kallase tõlgitud kõne "Reeglid inimesteaia tarbeks. Vastus Heideggeri "Kirjale humanismist"" koos tõlkija seletava artikliga "Petlikult kahjutu humanist". See kõne peeti Heideggerile pühendatud konverentsil 1999. aastal ja leidis elavat vastukaja.

Ta oli alates oli 2001. aastast kuni pensioniikka jõudmiseni 2015. aastal Karlsruhe Kunsti ja Disaini Ülikooli rektor ning 2017. aastast samas filosoofia ja meediateooria professor. 

Hollandipärase nime Sloterdijk tagapõhi on selles, et ema teenis Teise maailmasõja ajal Vermahti radari vaatlejana Hollandis. Pärast sõda tutvus seal hollandlasega, neil sündisid Peter ja üks tütar, kuid varsti lahutasid vanemad abielu. Koolihariduse sai Peter Münchenis Wittelsbacheri Gümnaasiumis. Lühikest aega õppis ta 1957. aastal Ammersee internaadis, kust koos sõpradega põgenes. 

Pöördeliseks etapiks elus peab ta 1978–1980 viibimist OSHO ashramis.

## Viited
Dedophlistskaro

**Dedophlistskaro** ('kuninganna allikas') on linn Gruusias Kahhethi piirkonnas Dedophlistskaro rajoonis.

Nõukogude Liidu valitsus muutis 1963. aastal linna nime *Tsiteltskaroks*, mis tähendab punast allikat. Kui Gruusia aastal 1991 iseseisvus, muudeti linna nimi tagasi Dedophlistskaroks.

## Viited
Joe Thornton

**Joseph Eric Thornton** (sündinud 2. juulil 1979 St. Thomasis Ontario provintsis) on Kanada jäähokimängija, kes mängib keskründajana NHL-i klubis Florida Panthers.

1997. aastal valis Boston Bruins ta NHL-i ''draft''is esimese valikuna. Bruinsi meeskonnas mängis ta aastatel 1997–2005 kokku kaheksal hooajal. NHL-i tööseisaku ajal hooajal 2004–05 mängis ta Šveitsi kõrgliiga klubis HC Davos. Aastatel 2002–05 oli Thornton Bruinsi kapten.

2005. aasta novembris liitus Thornton San Jose Sharksiga. 2005–06 andis ta NHL-i põhihooajal 96 väravasöötu ja kogus 125 punkti, olles mõlemas arvestuses liiga parim mängija. Hooajal 2005–06 pälvis Thornton NHL-i enim punkte kogunud mängijale antava Art Ross Trophy ja hooaja väärtuslikumale mängijale Hart Memorial Trophy. Thornton on ainus mängija NHL-i ajaloos, kes on ühel hooajal kahes klubis mängides need auhinnad võitnud. Samuti on ta sellest hooajast ühel hooajal enim punkte kogunud mängija, kes on ühel hooajal mänginud kahes klubis.

Ka hooaeg 2006–07 oli väga edukas, kui ta oli liigas enim väravasööte andunud mängija (92 resultatiivset söötu) ja kogus taas üle 100 punkti (kokku 114), jäädes sel hooajal alla vaid Sidney Crosbyle, kes kogus 120 punkti. 2007–08 oli ta kolmandat hooaega järjest enim väravasööte andnud mängija liigas (67 resultatiivset söötu). Aastatel 2010–14 oli Thornton Sharksi kapten.

2020. aasta oktoobris sõlmis Thornton üheaastase lepingu Toronto Maple Leafsiga. 2021. aasta augustis sõlmis ta üheaastase lepingu Florida Panthersiga.

NHL-i tähtede mängul on ta osalenud kokku kuus korda (aastatel 2002, 2003, 2004, 2007, 2008 ja 2009). NHL-i sümboolsesse koosseisu on ta valitud hooajal 2005–2006 ning *Second All-Star Team*i hooaegadel 2002–2003, 2007–2008 ja 2015–2016.

2010. aastal tuli ta Kanada jäähokikoondise koosseisus olümpiavõitjaks. 2005. aasta maailmameistrivõistlustel võitis ta hõbemedali. 2005. aasta maailmameistrivõistlustel oli ta enim väravasööte andnud (10 resultatiivset söötu) ja punkte kogunud mängija (16 punkti). Ta lõi turniiril kuus väravat ja jäi selles arvestus alla ainult oma meeskonnakaaslasele Rick Nashile. Thornton valiti kogu turniiri väärtuslikumaks mängijaks ja lisaks turniiri sümboolsesse koosseisu.

## Viited

## Välislingid
* Joe Thornton nhl.com lehel
* Joe Thornton hockeydb.com lehel
Kliment (Kuštš)

**Kliment** (ukraina keeles Климент; kodanikunimega Павло Миколайович Кущ *Pavlo Mõkolajovõtš Kuštš*; sündinud 9. aprillil 1969 Simferopolis) on Ukraina Õigeusu Kiriku vaimulik (piiskop). 

## Töökäik
2020. aastast on ta Ukraina Õigeusu Kiriku Simferopoli ja Krimmi metropoliit (*Митрополит Сімферопольський і Кримський*).

## Viited
UÕK Taga-Karpaatia piiskopkond

**UÕK Taga-Karpaatia piiskopkond** (ukraina keeles Закарпатська єпархія ПЦУ) on Ukraina Õigeusu Kiriku piiskopkond Taga-Karpaatia oblastis.
Erik Karlsson

**Erik Sven Gunnar Karlsson** (sündinud 31. mail 1990 Landsbros) on Rootsi jäähokimängija, kes mängib kaitsjana NHL-i klubis Pittsburgh Penguins.

Ta alustas karjääri Rootsi kõrgliigaklubis Frölunda HC. 2008. aastal valis Ottawa Senators ta NHL-i ''draft''is 15. valikuna. Senatorsi meeskonnaga liitus ta hooajal 2009–10.

Hooajal 2011–12 kogus Karlsson 78 punkti, saades sellega ühel hooajal enim punkte kogunud Senatorsi mängijaks läbi ajaloo (varem kuulus rekord Norm Maciverile). Hooajal 2013–14 sai ta ühel hooajal enim väravaid visanud Senatoris mängijaks, kui lõi 20 väravat ja ületas sellega Steve Duchesne'ile kuulunud rekordi. Järgmisel hooajal parandas Karlsson endale kuuluvat rekordit, visates hooaja jooksul 21 väravat. Hooajal 2015–16 oli väravasöötute arvestuses NHL-i parim mängija (66 resultatiivset söötu). Ta sai samal hooajal ühel hooajal enim punkte kogunud Rootsi mängijaks NHL-i ajaloos (82 punkti).

Senatorsi meeskonnas mängis Larsson kokku üheksa hooaega. Hooaja 2012–13 esimeses pooles toimunud NHL-i tööseisaku ajal mängis ta Soome kõrgliigaklubis Jokerit.

2018. aasta septembris liitus ta Karlsson San Jose Sharksiga. Esimesel hooajal püstitas ta Sharksi rekordi, kui teenis vähemalt ühe punkti 14 mängus järjest. 1. novembril 2022 tegi ta mängus Anaheim Ducksi vastu oma esimese kübaratriki NHL-is. Hooajal 2022/23 kogus Karlsson NHL-is 101 punkti (25+76). Enne teda kogus kaitsjatest ühel hooajal vähemalt 100 punkti viimati Brian Leetch hooajal 1991/92. Sel hooajal oli Karlsson osaline (värav või väravasööt) koguni 43,5% Sharksi selle hooaja väravates, mis on NHL-i rekord. Hooaja lõpus valiti Karlsson kolmandat korda oma karjääri jooksul NHL-i hooaja parimaks kaitsjaks.

2023. aasta augustis kaubeldi Karlsson Sharksist Pittsburgh Penguinsi.

Hooaegadel 2011–2012, 2014–2015 ja 2022–23 on Karlsson pälvinud NHL-i hooaja parimale kaitsjale antava James Norris Memorial Trophy. Hooaegadel 2011–2012, 2014–2015, 2015–2016, 2016–2017 ja 2022–23 on ta valitud NHL-i hooaja sümboolsesse koosseisu. NHL-i tähtede mängul on ta mänginud kokku seitse korda (aastatel 2011, 2012, 2016, 2017, 2018, 2019 ja 2023). Hooaegadel 2011–12, 2015–16 ja 2016–17 on ta valitud parimaks Rootsi mängijaks NHL-is.

Rootsi jäähokikoondise koosseisus võitis ta 2014. aasta taliolümpiamängudel hõbemedali ja 2010. aasta maailmameistrivõistlustel pronksmedali. 2014. aasta taliolümpiamängudel valiti ta turniiri sümboolsesse koosseisu ja turniiri parimaks kaitsjaks. Ta lõi turniiril neli väravat ja andis neli väravasöötu.

## Viited

## Välislingid

* Erik Karlsson veebisaidil NHL.com
* Erik Karlsson veebisaidil hockeydb.com
Alexander Steen

**Alexander Lennart Steen** (sündinud 1. märtsil 1984 Winnipegis Manitobas) on Kanadas sündinud Rootsi endine jäähokimängija (keskründaja).

Enne karjääri NHL-is mängis ta Rootsi kõrgliiga klubides Frölunda HC ja Modo Hockey. 2003. aastal tuli ta Frölundaga Rootsi meistriks.

2002. aastal valiti ta NHL-i ''draft''is Toronto Maple Leafsi poolt 24. valikuna. Leafsi meeskonnaga liitus ta hooajal 2005–2006. 

2008. aasta novembris liitus ta St. Louis Bluesiga, kuhu jäi kogu oma ülejäänud karjääriks (hooaja 2012–13 esimeses pooles toimunud NHL-i tööseisaku ajal mängis ta Modo Hockeys). 2019. aastal võitis Steen Bluesiga Stanley karika.

Hooajal 2013–14 valiti Steen parimaks Rootsi mängijaks NHL-is.

Rootsi jäähokikoondise koosseisus võitis ta 2014. aasta taliolümpiamängudel hõbemedal.

2020. aasta detsembris teatas Steen seljavigastuse tõttu karjääri lõpetamisest.

Tema isa Thomas Steen mängis üle kümnendi NHL-is Winnipeg Jetsi meeskonnas.

## Viited

## Välislingid
* Alexander Steen NHL.com lehel
* Alexander Steen hockeydb.com lehel
Kalami keel (paapua)

**Kalami keel** on paapua keel, mis kuulub Üld-Uus-Guinea hõimkonda, Madangi keelte kalami-koboni rühma ja mida räägitakse Paapua Uus-Guineas Madangi provintsis.

Kõnelejate arvu hinnati 1991. aastal 15 000.

Kalami keeles on keeruline pandani register *alŋaw mnm*, keelevariant, mida kasutatakse kruvipuu (pandani) pähklite korjamise, neist toidu valmistamise ja söömise ajal, aga ka kaasuaride söömise ja toiduks valmistamise ajal.

## Viited

## Välislingid
*http://www.multitree.org/codes/kmh.html
Vladimir Tarassenko

**Vladimir Andrejevitš Tarassenko** (vene keeles Владимир Андреевич Тарасенко; sündinud 13. detsembril 1991 Jaroslavlis) on Venemaa jäähokimängija, kes mängib NHL-i klubis Ottawa Senators ründajana paremäärel.

2010. aastal valis St. Louis Blues ta NHL-i ''draft''is 16. valikuna. Enne karjääri NHL-is mängis Tarassenko KHL-i klubides Novosibirski Sibir ja Peterburi SKA. 2012. aastal osales ta KHL-i tähtede mängul.

Bluesi meeskonnas debüteeris ta 2013. aasta jaanuaris. Bluesi mängis ta kokku kümme aastat. 2019. aastal võitis ta Bluesiga Stanley karika. Tarassenko resultatiivseim hooaeg Bluesis oli 2021/22, mil ta lõi 34 väravat ja andis 38 väravasöötu. Enim väravaid lõi ta hooajal 2015/16 (40).

2023. aasta veebruaris kaubeldi Tarassenko koos Niko Mikkolaga New York Rangersisse. Seal mängis Tarassenko vaid kuni hooaja lõpuni.

2023. aasta juulis sõlmis ta üheaastase lepingu Ottawa Senatorsiga. 2024. aasta märtsis kaubeldi ta tulevaste *draft*i valikute vastu Senatorsist New York Rangersi. 

Hooaegadel 2014–2015 ja 2015–2016 on Tarassenko valitud NHL-i *Second All-Star Team*i. Aastatel 2015, 2016, 2017 ja 2023 on ta osalenud NHL-i tähtede mängul.

2011. aastal tuli ta Venemaa kuni 20-aastaste koondisega juunioride maailmameistriks. 2015. aasta maailmameistrivõistlustel võitis Tarassenko Venemaa jäähokikoondise koosseisus hõbemedali.

Ka tema isa Andrei Tarassenko oli jäähokimängija.

## Viited

## Välislingid
* Vladimir Tarassenko NHL.com lehel
* Vladimir Tarassenko hockeydb.com lehel
UNESCO maailmapärand Kosovos

**[[Kosovo]]** alal on **[[UNESCO maailmapärandi nimistu]]s** üks objekt ja üks objekti kandidaat.

Kuna UNESCO pole veel tunnustanud Kosova iseseisvumist 2008. aastal, on Kosovos asuvad objektid ametlikult Serbia objektide loetelus. 

Nimistusse on kantud:
*üks kultuuripärandi objekt:
**2004, 2006 Kosova keskaegsed mälestusmärgid (Dečani klooster, Gračanica klooster, Peći klooster, Ljeviši Jumalaema kirik). Kosova iseseisvaks kuulutamise tõttu 2008. aastal pole Serbial objekti üle enam valdust. Alates 2006. aastast on see objekt ohustatud pärandi nimekirjas, sest olukord on poliitiliselt ebastabiilne ja seetõttu on mälestiste kaitse häiritud
*nimistusse kandideerib alates 2002. aastast veel üks looduspärandi objekt (Sara mäe rahvuspark). Kosova iseseisvaks kuulutamise tõttu 2008. aastal pole Serbial objekti üle enam valdust.

## Viited

## Välislingid
*UNESCO maailmapärand Serbias. UNESCO maailmapärandi koduleht. Inglise keeles
Damota

**Damto** on Eesti mittetulundusühing, mille eesmärkide seas on teha Etioopia lastele kooliharidus kättesaadavamaks.

Ühing asutati juunis 2010. Ühingu nimi "Damota" on võetud ühe Lõuna-Etioopias asuva mäe järgi.

Ühing on Arengukoostöö Ümarlaua liige.

## Viited

## Välislingid
*Koduleht
Humana Estonia

**Humana Estonia** on Eestis tegutsev organisatsioon, mis viib ellu ja toetab globaalseid arengukoostöö. Humana Estonia saab oma rahalised vahendid kasutatud asjade müügi kaudu. Humana Estonia kuulub rahvusvahelisse organisatsiooni Humana People to People.

Humana Estonia asutasid 2000 Soome ja Leedu sõsarorganisatsioonid. Humana Estonia tegeleb eeskätt riiete kogumise, sorteerimise ja jaemüügiga Humana kauplustes. Üle Eesti on Humana Estonial kümnes linnas 23 kauplust. Seisuga 2019 on Humana Estonial välja arendatud välikogumisvõrgustiku kolmes Eesti linnas: Tallinnas, Tartus ja Kuressaares. Humana Estonia sorteerimiskeskus asub Harju maakonnas Tänassilma tehnopargis.

Humana Estonia on Arengukoostöö Ümarlaua liige.

## Viited

## Välislingid
*Koduleht
Naiskoolituse Keskus

**Naiskoolituse Keskus** on Eesti mittetulundusühing, mis koolituste ja arendusprojektide kaudu edendab naistega seonduvat Eestis, sealhulgas soolist võrdõiguslikkust. Ühingu loosung on "Parem tulevik naistele".

Ühing asutati 1990. aastate algul.

Ühing on Arengukoostöö Ümarlaua liige.

## Viited

## Välislingid
*Koduleht
Murikatsi

**Murikatsi** oli küla Viljandimaal, ajalooliselt Kärstna mõisa alal. Küla jääb tänapäeval Reti küla alale. Kihelkondlikult kuulus küla Helme kihelkonda. Küla eksisteeris veel 1930. aastatel.

Külas on sündinud Eesti sõjaväelased Jaan Unt ja Friedrich-Karl Pinka.

## Viited

## Välislingid
Sunrise-on-Sea

**Sunrise-on-Sea** on linn Lõuna-Aafrika Vabariigis Ida-Kapimaa provintsis Buffalo City linnaringkonnas. Sunrise-on-Sea asub India ookeani rannikul.

Lõuna-Aafrika Vabariigi 2011. aasta rahvaloenduse andmetel oli Sunrise-on-Sea elanikest valgeid 89,47%, mustanahalisi aafriklasi 8,09%, värvilisi 0,15% ja teisi 1,98%. Inglise keelt pidas emakeeleks 73,28% inimesi, afrikaani keelt 21,53% ja koosa keelt 3,82%.

## Viited
Pagaritoode

**Pagaritoode** on pagari valmistatavad tooted. Tuntumad pagaritooted on leivad ja saiad.

Eestis valitakse konkursil "Eesti parim toiduaine" ka parim pagaritoode.

## Pagaritooteid
*leib
*sai
*sepik

## Vaata ka
*küpsetis
*kondiitritoode
Muusikaaed

**Muusikaaed** (ka **Arvo Pärdi muusikaaed, Paide muusikaaed**) on Järva maakonnas Paides asuv aed, mis on pühendatud eesti heliloojale Arvo Pärdile. Aed tähistab kohta, kus oli Pärdi sünnikodu.

Aed avati septembris 2016. Avamisüritusel osales ka helilooja Arvo Pärt ise.

Aias on muu hulgas kaks Riho Kulla paekiviskulptuuri: "Paesümfoonia" ja "Loominguline läte". Aias saab korraldada ka kontserte.

## Viited

## Välislingid
*Muusikaaiast, paide.kovtp.ee
Suur Tõmbaja

**Suur Tõmbaja** (inglise keeles *Great Attractor*) on gravitatsiooniline anomaalia, mis paikneb galaktikatevahelises ruumis Maast 75 megaparseki (245 miljoni valgusaasta) kaugusel Vinkli tähtkujus Laniakea superparve raskuskeskmes.

See astronoomiline objekt, mille mass on suurusjärgus 5•1016 Päikese massi (või 105 Linnutee massist), on tõenäoliselt suur galaktikate superparv.

Suure Tõmbaja piirkonnas pole aine keskmine tihedus eriti suurem kui Universumi keskmine tihedus, kuid tänu oma hiiglaslikele mõõtmetele on selle mass nii suur, et mitte ainult Linnutee galaktikal, vaid ka teistel  lähedalasuvatel galaktikatel ja nende parvedel (sealhulgas Neitsi galaktikaparv ja mitmel superparvel on pekuliaarkiirusi, mis on suunatud Suure Tõmbaja suunas, moodustades sellega tohutu galaktikavoo.

Suure Tõmbaja keskmes asub Vinkli galaktikaparv (tuntud ka kui Norma galaktikaparv).

## Vaata ka
*Galaktikasüsteem
*Universumi suuremastaabiline struktuur
Kvarktäht

**Kvarktäht** (inglise keeles *quark star*) on kompaktne eksootilise tähe hüpoteetiline tüüp, mis koosneb kvarkainest.

Kvarktähes nukleonid muunduvad ülikõrge temperatuuri ja rõhu toimel agregaatolekusse, mis koosneb peamiselt vabadest kvarkidest.

Ei ole veel selge, kas aine üleminek kvark-olekusse on pööratav, st kas kvarkaine läheb väheneva rõhu all tagasi nukleonite olekusse. Nagu näitab modelleerimine, peab "kvarkgaasis", millest eeldatavalt kvarktäht koosneb, leiduma suur hulk s-kvarke, seepärast nimetatakse mõnikord kvarktähti ka "veidrateks" tähtedeks.

Kvarktähtede eksisteerimise hüpoteesi esitasid 1965. aastal vene füüsikud Dmitri Ivanenko ja Dmitri Kurdgelaidze.
David Pastrňák

**David Pastrňák** (sündinud 25. mail 1996 Havířovis) on Tšehhi jäähokimängija, kes mängib NHL-i klubis Boston Bruins ründajana paremäärel.

2014. aastal valiti ta NHL-i ''draft''is Bruinsi poolt 25. valikuna. Enne seda oli ta mänginud Rootsi klubis Södertälje SK.

Bruinsi meeskonnas tegi ta oma NHL-i debüüdi 24. novembril 2014 mängus Pittsburgh Penguinsi vastu. Esimesed kaks väravat lõi ta liigas 10. jaanuaril 2015 mängus Philadelphia Flyersi vastu. Pastrňáki läbimurde hooajaks sai 2016–17, kui ta lõi liigas 34 väravat ja kogus 70 punkti. Hooaja 2017–2018 väljalangemismängudes sai ta NHL-i ajaloo noorimaks mängijaks, kes on ühes mängus kogunud kuus punkti, ületades sellega Wayne Gretzkyle kuulunud rekordi. 2019. aastal jõudis ta Bruinsiga Stanley karika finaali, kus kaotati St. Louis Bluesile mängudega 3:4.

2019–20 põhihooajal lõi Pastrňák NHL-is 48 väravat, millega oli ta Aleksandr Ovetškini kõrval liiga suurim väravakütt, pälvides Maurice "Rocket" Richard Trophy. Samal hooajal valiti ta ka liiga hooaja sümboolsesse koosseisu (*[[NHL First All-Star Team]]*). Aastatel 2018 ja 2019 on ta osalenud NHL-i tähtede mängul.

Tšehhi jäähokikoondise koosseisus on ta osalenud kolmedel maailmameistrivõistlustel.

## Välislingid

* David Pastrňák NHL.com lehel
* David Pastrňák hockeydb.com lehel
Kosmiline filament

**Kosmiline filament** (inglise keeles *galaxy filament*) on suurim kosmiline struktuur Universumis. 

Filamendid on massiivsed niitjad moodustised, tüüpilise pikkusega 50–80 megaparsekit *h*−1, mis moodustavad galaktilisi ahelaid eraldades suuri peaaegu tühje ruumiosi nn kosmilisi tühimikke.

Eristatakse mitut tüüpi kosmilisi filamente: **galaktikate kompleksi** (inglise keeles *galaxy complex*), **galaktikate seina** (*galaxy wall*), **galaktikate lehte** (*galaxy sheet*).  

Kosmilised filamendid moodustavad kosmilise võrgustiku ja määravad vaadeldava universumi üldise struktuuri.

## Ajalugu
Galaktikate superparvedest suuremaid kosmilisi struktuure hakati avastama 1980. aastate teisel poolel. 1987. aastal avastas ameerika astronoom Richard Brent Tully Kalade-Vaala superparvede kompleksi ja 1989. aastal  Margaret Geller CfA2 Suure Seina. 

Sloani Suur Sein avastati 2003. aastal. 2013. aasta jaanuaris teatati suure kvasarirühma (Hiigelsuur kvasarirühm) avastamisest ja sama aasta novembris gammasähvatusi uurides avastati seni suurim kosmiline struktuur Universumis Herkulese-Põhjakrooni Suur Sein (suurus 6–10 miljardit valgusaastat).
__NOTOC__ 
## Meie koht galaktikasüsteemide ja kosmiliste struktuuride hierarhias
Linnutee tähesüsteem kuulub ka ühte kosmilisse filamenti – Kalade-Vaala superparvede kompleksi. 

## Vaata ka
*Galaktikasüsteem
*Universumi suuremastaabiline struktuur
*Tumeaine filament

## Viited
Jevgeni Kuznetsov

**Jevgeni Jevgenjevitš Kuznetsov** (vene keeles Евгений Евгеньевич Кузнецов; sündinud 19. mail 1992 Tšeljabinskis) on Venemaa jäähokimängija, kes mängib keskründajana NHL-i klubis Carolina Hurricanes.

Ta alustas karjääri kodulinna klubis Tšeljabinski Traktor, mille koosseisus debüteeris KHL-is hooajal 2009–10. Aastatel 2012 ja 2013 osales ta KHL-i tähtede mängul.

2010. aastal valis Washington Capitals ta NHL-i ''draft''is 26. valikuna. Capitalsi meeskonnaga liitus ta hooajal 2013–14 ning kuulus alates järgmisest hooajast klubi meeskonna põhikoosseisu. 2018. aastal võitis ta Capitalsiga Stanley karika. Väljalangemismängudes oli ta 20 väravasööduga ja 32 punktiga kõige resultatiivsem mängija.

2024. aasta märtsis kaubeldi Kuznetsov Capitalsist Carolina Hurricanesi.

2016. ja 2022. aastal osales Kuznetsov NHL-i tähtede mängul.

Venemaa jäähokikoondise koosseisus on ta tulnud kahel korral maailmameistriks ning võitnud maailmameistrivõistlustelt veel kaks pronksmedalit.

2019. aasta augustis määras Rahvusvaheline Jäähokiföderatsioon talle kokaiini tarvitamise eest nelja-aastase võistluskeelu ja võttis talt ära 2019. aasta maailmameistrivõistlustel võidetud pronksmedali.

## Viited

## Välislingid
* Jevgeni Kuznetsov NHL.com lehel
* Jevgeni Kuznetsov hockeydb.com lehel
Plancki täht

**Plancki täht** (inglise keeles *Planck star*) on silmuskvantgravitatsiooni teoorias hüpoteetiline astronoomiline objekt, mis tekib kui kollapseeruva tähe energiatihedus saavutab Plancki energiatiheduse

: \rho^E_\text{P}=\frac{E_\text{P}}{l_\text{P}^3}=\frac{c^7}{\hbar G^2} \approx 4,59J/m<sup>3</sup>.

Eeldatakse, et sellistes tingimustes aegruum ja gravitatsioon kvantiseeruvad ning lähtudes Heisenbergi määramatuse printsiibist tekib jõud, mis takistab edasist kokkuvarisemist. 

Plancki tähe peamine eripära (ja peamine erinevus Plancki mustast august) on see, et tõukejõud tekib Plancki energiatiheduse saavutamisel, mitte aga Plancki pikkusel, st hakkab toimima palju varem. 

2014. aastal näitasid Carlo Rovelli ja Francesca Vidotto, tuginedes silmuskvantgravitatsiooniteooriale, et kui mustas augus Plancki tähtede eksisteerimise hüpotees on õige, siis see lahendab musta augu tulemüüri probleemi. Lisaks sellele on Plancki tähe suurus palju suurem kui Plancki pikkuse skaala, see aga tähendab, et on piisavalt ruumi mahutamaks mustas augus salvestunud kogu informatsiooni, mis võimaldab vältida seega informatsiooni kadumist mustast august.

Plancki tähte käsitletakse ka kui ühte kompaktse eksootilise tähe hüpoteetilist tüüpi.

## Vaata ka
*Plancki must auk
Must mikroauk

**Must mikroauk**, ka **kvantmehaaniline must auk**, vahel ka **Plancki must auk**, (inglise keeles *micro black hole*, *quantum mechanical black holes*) on hüpoteetiline must auk väikseima võimaliku massiga, mis on võrdne Plancki massiga.

Sellise musta augu mass on umbes 10−5 g (Plancki mass), raadius on 10−35 m (Plancki pikkus). Musta mikroaugu Comptoni lainepikkus on suurusjärgus, mis on võrdne selle Schwarzschildi raadiusega.

Musta mikroaugu aine tihedus on umbes 1094 kg/m³. 

Selline objekt on samane hüpoteetilise elementaarosakese maksimoniga, millel on (eeldatavalt) maksimaalne võimalik mass.

## Vaata ka
*Plancki täht
Dmitri Orlov

**Dmitri Vladimirovitš Orlov** (vene keeles Дмитрий Владимирович Орлов; sündinud 23. juulil 1991 Novokuznetskis) on Venemaa jäähokimängija, kes mängib kaitsjana NHL-i klubis Carolina Hurricanes.

Ta alustas karjääri kodulinnaklubis Novokuznetski Metallurg. Kolmel hooajal mängis ta klubi meeskonnaga KHL-is.

2009. aastal valis Washington Capitals ta NHL-i ''draft''is 55. valikuna. Põhja-Ameerikasse suundus ta mängima 2011. aasta alguses, mängides esimesel hooajal, 2010/11 vaid American Hockey League'i klubis Hershey Bears. Capitalsiga sõlmis ta 2011. aasta märtsis kolmeaastase lepingu. Debüüdi Capitalsi meeskonnas tegi ta 21. novembril 2011 mängus Phoenix Coyotesi vastu ning lõi esimese värava 15. jaanuaril 2012 mängus Carolina Hurricanesi vastu. Vigastuse tõttu jäi ta eemale kogu 2014–15 NHL-i hooajast. Alates järgmisest hooajast kuulus ta Capitalsi põhikoosseisu. 2017. aasta juunis pikendas ta Capitalsiga lepingu kuue aasta võrra. 2018. aastal tuli ta Capitalsiga Stanley karika võitjaks, kui finaalseerias alistati Vegas Golden Knights. Orlovi resultatiivseim hooaeg Capitalsis oli 2021/22, kui ta lõi 12 väravat ja andis 23 väravasöötu.

2023. aasta veebruaris liitus Orlov Boston Bruinsiga. Bruinsis tõusis ta kohe esile resultatiivsuse poolest ning 11. märtsiks oli ta seitsme mänguga kogunud juba kümme resultatiivsuspunkti – ükski teine Bruinsi kaitsemängija ei olnud enne teda nii kiiresti kümne punkti jõudnud. Bruinsis mängis ta aga vaid käimasoleva hooaja lõpuni.

2023. aasta juulis sõlmis ta kaheaastase lepingu Carolina Hurricanesiga.

2014. aastal tuli ta Venemaa jäähokikoondise koosseisus maailmameistriks. Lisaks on ta maailmameistrivõistlustelt võitnud veel kolm pronksmedalit.

## Viited

## Välislingid
* Dmitri Orlov NHL.com lehel
* Dmitri Orlov hockeydb.com lehel
Kostadinka Kuneva

**Kostadinka Kuneva** (bulgaaria keeles *Костадинка Кунева*; kreeka keeles* Κωνσταντίνα Κούνεβα*; sündinud 28. septembril 1964 Silistras Bulgaarias) on bulgaaria päritolu Kreeka poliitik. 

Ta oli 2014–2019 Euroopa Parlamendi liige ning kuulus Euroopa Ühendatud Vasakpoolsete / Põhjamaade Roheliste Vasakpoolsete liitfraktsiooni ja Euroopa Parlamendi tööhõive- ja sotsiaalkomisjoni.

Kuneva on Syriza liige. Syriza tegi ettepaneku kandideerida nende nimekirjas juba 2009. aasta Euroopa Parlamendi valimistel, kuid Kuneva keeldus. Ta nõustus kandideerima 2014. aasta Euroopa Parlamendi valimistel ning osutus valituks.

Kuneva on sünnijärgne Bulgaaria kodanik. Ta lõpetas Veliko Tǎrnovo ülikooli ajaloo erialal. Ta tuli Kreekasse 2001. aastal ning asus tööle koristajana. 2002. aastal liitus ta koristajate ametiühinguga tõustes üheks selle juhiks. 22. detsembril 2008 ründasid kaks meest teda väävelhappega ning sundisid seda ka neelama. Rünnaku tagajärjel kaotas ta üks silm nägemisvõime, ta sai põletusi näole, kätele ja seljale ning siseelundite kahjustusi. Pärast rünnakut toimusid protestimeeleavaldused, millel osales mitu tuhat inimest. 2013. aastal mõistis kohus tema tööandjalt välja valuraha 250 000 eurot.

## Viited

## Välislingid
*Kostadinka Kuneva Euroopa Parlamendi kodulehel
Huvikeskus

**Huvikeskus** on kooliväline asutus, kus õpilased saavad tegelda mitmesuguste huvitegevustega.

Eesti huvikeskuseid:
*Põlva Kultuuri- ja Huvikeskus
*Saku Huvikeskus
*Võru Huvikoda

## Vaata ka
*huvikool
*noortekeskus

## Viited
Svjatoslav (Ševtšuk)

**Svjatoslav** (ukraina keeles Святослав; kodanikunimega Святослав Шевчук *Svjatoslav Ševtšuk*; sündinud 5. mail 1970 Strõis) on 2011. aastast Ukraina Kreekakatoliku Kiriku patriarh.
Ihaste Ratsakeskus

**Ihaste Ratsakeskus** on ratsaspordiga tegelev keskus Tartus Ihastes aadressil Raeremmelga tänav 4.

Keskus hõlmab Ihaste ratsakooli ja Ihaste talli. 

Ihaste Ratsakeskuses toimus 14.–16.juulil 2023 suur ratsavõistlus Tartu GP.

## Viited

## Välislingid
*Koduleht
Stevo Pendarovski

**Stevo Pendarovski** (makedoonia keeles *Стево Пендаровски*; sündinud 3. aprillil 1963 Skopjes) on Põhja-Makedoonia poliitik. Ta oli 12. maist 2019 kuni 12. maini 2024 Põhja-Makedoonia Vabariigi president.

Ta on lõpetas aastal 1972 õigusteaduse bakalaureusena Pühade Kirilluse ja Metoodiuse nimelise Skopje Ülikooli; hiljem kaitses ta samas ülikoolis õigusteaduse MA ja PhD kraadi.

Ta kandideeris aastal 2014. aasta Makedoonia presidendivalimistel, kuid jäi alla valitsevale presidendile Đorge Ivanovile

2019. aasta Põhja-Makedoonia presidendivalimiste esimeses voorus sai ta 44,8% häältest, 5. mail 2019 toimunud teises voorus sai ta 53,6% valijate häältest. Ta asus Põhja-Makedoonia presidendi ametisse 12. mail 2019.
St. Louis Blues

**St. Louis Blues** on USA jäähokiklubi, mis tegutseb Missouri osariigis Saint Louises. See mängib jäähokiliiga NHL-i Läänekonverentsis Keskdivisjonis. Klubi on asutatud 1967. aastal. Kodumänge peab Enterprise Centeril.

Hooajal 2018–19 võitis Blues esimest korda klubi ajaloos Stanley karika.

## Mängijad
*Seisuga 9. detsember 2025*

## Saavutused
* Stanley karika võitja (1):
** 2018–19
* Konverentsi meister (1):
** 2018–19
* Divisjoni võitja (10):
** 1968–69, 1969–70, 1976–77, 1980–81, 1984–85, 1986–87, 1999–2000, 2011–12, 2014–15, 2019–20
* Presidents' Trophy võitja (1):
** 1999–2000

## Igavikustatud särginumbrid
* **2**  Al MacInnis 
* **3**  Bob Gassoff 
* **5**  Bob Plager 
* **8**  Barclay Plager 
* **11**  Brian Sutter 
* **16**   Brett Hull 
* **24**  Bernie Federko 
* **44**  Chris Pronger 
* **99**   Wayne Gretzky (ei kasutata NHL-is enam kunagi)

## Välislingid

* https://www.nhl.com/blues

## Viited
Temnikov

**Temnikov** on linn Venemaal Mordva Vabariigis, Temnikovi rajooni halduskeskus. 

Linn asub Mokša jõe ääres, 160 km Saranskist loodes. 

Temnikov rajati kindlustusena 14. sajandil. Tänapäeva asukohta viidi see 1536. aastal, kui elanikud Ivan Julma ema Jelena Glinskaja käsul 8 kilomeetri kaugusele jõe vastaskaldale kolisid. Linnaõigused sai 1779. aastal.

Linna lähedal asub Sanakarski õigeusu klooster.

2000. aastal olid linna elanikest 61,1% venelased, 33,7% ersad ja mokšad ning 3,3% tatarlased.

## Viited
Eesti Pimedate Liit

**Eesti Pimedate Liit** (lühend EPL, ka **Eesti Pimedate Ühing**) on nägemispuude temaatikaga seotud organisatsioone ühendav katusorganisatsioon. EPLi eesmärkide seas on kaitsta nägemispuudega inimeste huvisid ja esindada neid riiklikul ja rahvusvahelisel tasandil.

EPLi kuulub 16 organisatsiooni.

EPLi häälekandja on infoleht Valguse Kaja.

Eesti Pimedate Liit on Eesti Puuetega Inimeste Koja liige.

EPLi esimees on Jakob Rosin.

## Viited

## Välislingid
*Koduleht
Dmitrij Jaškin

**Dmitrij Alexejevič Jaškin** (vene keeles Дмитрий Алексеевич Яшкин; sündinud 23. märtsil 1993 Omskis) on Venemaal sündinud Tšehhi jäähokimängija, kes mängib NHL-i klubis Arizona Coyotes ründajana paremäärel.

Ta alustas karjääri Tšehhi klubis Praha Slavia. 2011. aastal valis St. Louis Blues ta NHL-i ''draft''is 41. valikuna.

Põhja-Ameerikasse suundus Jaškin mängima hooajal 2012–13, mängides esimese hooaja põhiliselt Quebec Major Junior Hockey League'i klubis Moncton Wildcats. 2013. aasta aprillis sõlmis ta Bluesiga kolmeaastase lepingu ning sai hooajal 2012–13 Bluesi meeskonnas NHL-is kirja kaks mängu. Esimese värava lõi ta NHL-is 28. detsembril 2013 mängus Chicago Blackhawksi vastu, kuid mängis enamuse hooajast 2013–14 American Hockey League'i klubis Chicago Wolves. Alates hooajast 2014–15 kuulus ta regulaarselt Bluesi koosseisu. 2018. aastal liitus ta Washington Capitalsiga.

2019. aasta augustis sõlmis ta üheaastase lepingu KHL-i klubiga Moskva Dinamo. 2019–20 põhiturniiril oli ta Dinamo suurim väravakütt (31 väravat). 2020. aastal valiti ta KHL-i tähtede mängule. 2020. aasta aprillis pikendas ta klubiga lepingut kahe aasta võrra. 2020–21 põhiturniiril oli Jaškin kogu liiga suurim väravakütt (38 väravat).

2021. aastal naasis ta NHL-i, sõlmides üheaastase lepingu Arizona Coyotesiga.

Tšehhi jäähokikoondisse on Jaškin kuulunud kahtedel maailmameistrivõistlustel.

## Välislingid
* Dmitrij Jaškin KHL.ru lehel
* Dmitrij Jaškin NHL.com lehel
* Dmitrij Jaškin hockeydb.com lehel
Valguse Kaja

**Valguse Kaja** on Eesti Pimedate Liidu infoleht, mis ilmub aastast 1990 Tallinnas. Infoleht on ilmunud 1-4 korda aastas. Infoleht ei ilmunud 1993-1995 ja 1999.

## Vaata ka
*Epüfon
*Sinuga

## Viited

## Välislingid
*Infolehest Eesti Pimedate Liidu kodulehel
*
Ondřej Palát

**Ondřej Palát** (sündinud 28. märtsil 1991 Frýdek-Místekis) on Tšehhi jäähokimängija, kes mängib NHL-i klubis New Jersey Devils ründajana vasakäärel.

2011. aastal valis Tampa Bay Lightning ta NHL-i ''draft''is 208. valikuna. Enne seda oli ta mänginud Quebec Major Junior Hockey League'i klubis Drummondville Voltigeurs.

2011. aasta oktoobris sõlmis Lightning Palatiga kolmeaastase lepingu. Hooajal 2011–12 mängis ta American Hockey League'i (AHL) klubis Norfolk Admirals, kellega tuli samal hooaja liiga võitjaks. Suurema osa järgmisest hooajast mängis ta AHL-i klubis Syracuse Crunch, kuid sai samal hooajal Lightningu meeskonnas kirja NHL-is 14 mängu ja kaks väravat. Alates hooajast 2013–14 kuulus Palat kuulunud regulaarselt Lightningu meeskonda. Hooajal 2013–14 lõi ta liigas 23 väravat ja kogus 59 punkti ning valiti samal hooajal liiga uustulnukate sümboolsesse koosseisu (*All-Rookie Team	*).

Tampa Bay Lightningu meeskonnas mängis Palát kokku kümme hooaega. Aastatel 2020 ja 2021 võitis ta klubiga Stanley karika. Hooaja 2019/20 väljalangemismängudes lõi ta värava viies mängus järjest, mis tähistas Lightningi rekordit. Viies värava sündis 7. septembril Läänekoverentsi finaali esimeses mängus New York Islandersi vastu.

2022. aasta juulis sõlmis ta viieaastase lepingu New Jersey Devilsiga.

Ta on kuulunud Tšehhi jäähokikoondisse 2014. aasta taliolümpiamängudel ja 2019. aasta maailmameistrivõistlustel.

## Viited

## Välislingid
* Ondřej Palát NHL.com lehel
* Ondřej Palát hockeydb.com lehel
Nikita Zaitsev

**Nikita Igorevitš Zaitsev** (vene keeles Никита Игоревич Зайцев; sündinud 29. oktoobril 1991 Moskvas) on Venemaa jäähokimängija, kes mängib kaitsjana NHL-i klubis Ottawa Senators.

Ta alustas profikarjääri hooajal 2009–10 Novosibirski Sibiris, mille ridades mängis ta KHL-is neli hooaega. 2013. aastal liitus ta Moskva CSKA-ga. Hooajal 2015–2016 jõudis ta klubiga Gagarini karika finaali, kus kaotati Magnitogorski Metallurgile mängudega 3:4. Hooaegadel 2014–2015 ja 2015–2016 valiti ta KHL-i hooaja sümboolsesse koosseisu ning osales samadel hooaegadel lisaks KHL-i tähtede mängul.

2016. aastal liitus ta Toronto Maple Leafsiga. 2017. aasta mais sõlmis ta klubiga seitsmeaastase lepingu. 2019. aasta juulis siirdus ta Senatorsi.

2016. ja 2019. aasta maailmameistrivõistlustel on Zaitsev Venemaa jäähokikoondise koosseisus võitnud pronksmedali. 2018. aasta maailmameistrivõistlustel kaotas ta Venemaa koondisega veerandfinaalis Kanadale, kuid Zaitsev oli kaheksa resultatiivse väravasööduga turniiri edukaim kaitsja.

## Viited

## Välislingid
* Nikita Zaitsev NHL.com lehel
* Nikita Zaitsev hockeydb.com lehel
Epüfon

**Epüfon** nägemispuudega inimestele mõeldud ajakiri, mis algul ilmus helikassettidel ja hiljem CDdel. Ajakirja sisu koosneb suuresti intervjuudest, mida annavad nägemispuudega inimesed. Ajakirja annab välja Eesti Pimedate Liidu Teabe- ja Koolituskeskus.

Ajakiri ilmub 1970. aastatest.

Aprillis 2019 ilmus 291. number.

## Vaata ka
*Sinuga
*Valguse Kaja

## Viited

## Välislingid
*http://www.videvik.ee/474/epyfon.html
Villakhiirlased

**Villakhiirlased** (*Chinchillidae*) on näriliste (*Rodentia*) hulka kuuluv imetajate sugukond. Elutsevad ainult Lõuna-Ameerika lõuna- ja lääneosas. 

Villakhiirlaste hulka kuulub tänapäeval elavatest loomadest kuus liiki kolmes perekonnas (tšintšilja, mägiviskatša, viskatša).

## Liigid
### Perekond tšintšilja (''Chinchilla'')
* lühisabaline tšintšilja (*Chinchilla chinchilla*)
* pikasabaline tšintšilja (*Chinchilla lanigera*)
### Perekond mägiviskatša (''Lagidium'')
* *[[Lagidium peruanum]]*
* *[[Lagidium viscacia]]*
* *[[Lagidium wolffsohni]]*
### Perekond viskatša (''Lagostomus'')
* viskatša (*Lagostomus maximus*)

## Viited

## Välislingid
* Illustratiivset materjali villakhiirlaste kohta veebientsüklopeedias Alchetron